**Manifiesto 8M**

CHUNTAS SOMOS MAS. Cada 8 de Marzo celebramos l'alianza entre mullers pa esfender os nuestros dreitos conquerius. Fué a unión de muitas mullers en o mundo, a que aconsiguió grans victorias pa todas nusatras y nos trayó dreitos que poseyemos hue. Nos precede **una larga chenealochía de mullers** activistas, sufrachistas y sindicalistas. As que trayoron a Segunda Republica, as que luitoron en a Guerra Civil, as que combatioron a o colonialismo y as que formoron parte d’as luitas anti-imperialistas. Manimenos, sabemos que encara no ye prou: **queda muito a fer y nusatras seguimos luitando.**

A sororidat ye nuestra arma; ye l'acción multitudinaria a que nos permite seguir abanzando. **A calendata d'o 8 de marzo ye nuestra, internacional y reivindicativa.**

Hue, 8 de Marzo, as mullers de tot lo mundo somos convocadas a la **VAGA FEMINISTA**.

A nuestra identidat ye multiple, **somos diversas**. Vivimos en l'entorno rural y en l'entorno urbano, treballamos en l'ambito laboral y en o d'os cudiaus. Somos payas, chitanas, migradas y racializadas. As nuestras edatz son todas y nos sabemos lesbianas, trans, bisexuals, inter, queer, hetero… Somos as que no i son: somos as asasinadas, somos as engarcholadas. **Somos TODAS**. Chuntas hue aturamos o mundo y chilamos: PROU! debant de todas as violencias que nos esnavesan.

**PROU! d'agresions, rebaixadas, marguinacions u exclusions**. Exichimos que o Pacto d'Estau contra as violencias masclistas –que por atra parte no ye prou- se dote de recursos y medios pa o desarrollo de politicas reals y efectivas que aduyen a aconseguir una sociedat libre de violencias contra as mullers y ninas. Denunciamos a represión a qui encabezan a luita por os dreitos socials y reproductivos.

**PROU! De violencias masclistas, cutianas y invisibilizadas**, que vivimos as mullers sía qual sía la nuestra edat y condición. QUEREMOS poder mover-nos en libertat por totz os espacios y a todas horas. Sinyalamos y denunciamos a violencia sexual como expresión paradigmatica de l'apropiación patriarcal d'o nuestro cuerpo, que afecta de modo encara mas marcau a mullers en situación de vulnerabilidat como mullers migradas y treballadoras casalicanas. Ye urchent que a nuestra reivindicación *Ni una menos* sía una realidat.

**PROU! D'opresión por as nuestras orientacions y identidatz sexuals!** Denunciamos a LGTBIfobia social, institucional y laboral que sufrimos muitas de nusatras, como unatra forma de violencia masclista. Somos mullers y somos diversas.

MULLERS LIBRES, EN TERRITORIOS LIBRES!

Somos as que reproducen a vida. O treballo casalicano y de cudiaus que femos as mullers ye imprescindible pa o sostenimiento d'a vida. Que mayoritariament sía de valdes u sía devaluau ye un ixuelo en o desarrollo d'o capitalismo. Hue, con a vaga de cudiaus en a familia y a sociedat, damos visibilidat a un treballo que dengún no quiere reconoixer, ya sía en a casa, malament pagau u como economía sumerchida. Reivindicamos que o treballo de cudiaus sía reconoixiu como un bien social de primer orden, y exichimos a redistribución d'iste tipo de quefers.

Hue reivindicamos una sociedat libre d'opresions, d'explotación y violencias masclistas. Clamamos a la rebeldía y a la luita debant de l'alianza entre o patriarcau y o capitalismo que nos quiere docils, submisas y calladas.

No acceptamos estar sozmetidas a piors condicions laborals, ni cobrar menos que os hombres por o mesmo treballo. Por ixo, hue tamién femos **vaga laboral.**

Vaga contra os teitos de cristal y a precariedat laboral, porque os treballos a os quals aconseguimos acceder son marcaus por a temporalidat, a incertidumbre, os baixos salarios y as chornadas parcials no deseyadas. Nusatras engrosamos as listas de l'ature. Muitos d'os treballos que femos no poseyen guarencias u no son regulaus. Y quan belunas de nusatras tenemos millors treballos, nos trobamos con que os puestos de mayor salario y responsabilidat son copaus por hombres. A interpresa privada, a publica, as institucions y a politica son reproductoras d'a breca de chenero.

PROU! de discriminación salarial por o feito d'estar mullers, de menosprecio y d'acoso sexual en l'ambito laboral.

Denunciamos que **estar muller sía a prencipal causa de pobreza** y que se nos castigue por a nuestra diversidat. A precariedat s'agravamuitas de nusatras por tener mayor edat, estar migrada y estar racializadas, por tener diversidat funcional u una imachen alexada d'a normatividat. Reivindicamos que a nuestra situación laboral nos permita desembolicar un prochecto vital con dignidat y autonomía; y que l'emplego s'adapte a las necesidatz d'a vida: l'embarazo u os cudiaus no pueden estar obchecto de despido ni de marguinación laboral, ni han de menoscabar as nuestras expectativas personals ni profesionals.

Exichimos tamién **as pensions que nos hemos ganau**. No mas pensions de miseria, que nos obligan a sufrir pobreza en a viellera. Pedimos a cotitularidat d'as pensions y que o tiempo dedicau a quefers de cudiau, u que hemos desembolicau en o campo, sía reconoixiu en o calculo d'as pensions igual que o treballo laboral y luitamos por a ratificación d'o convenio 189 d'a OIT que regula o treballo domestico.

Chilamos bien fuerte contra o neoliberalismo salvache que s'imposa como pensamiento solo a ran mundial y que estricalla a nuestra planeta y as nuestras vidas. As mullers tenemos un papel primordial en la luita contra o cambeo climatico y en a preservación d'a biodiversidat . Por ixo, achugamos decididament por a sobiranía alimentaria d'os pueblos. Emparamos o treballo de muitas companyeras que meten en risgo a suya vida por esfender o territorio y os suyos cautivos. Exichimos que **a esfensa d'a vida se sitúe en o centro d'a economía y d'a politica**.

Exichimos estar protagonistas d'as nuestras vidas, d'a nuestra salut y d'os nuestros cuerpos, sin garra tipo de presión estetica. Os nuestros cuerpos no son mercadería ni obchecto, y por ixo, tamién femos **vaga de consumo**. Ya ye prou d'estar feitas servir como reclamo!

Exichimos tamién a **despatolochización** d'as nuestras vidas, as nuestras emocions, as nuestras circumstancias: a medicalización responde a intréses de grans interpresas, no a la nuestra salut. Prou de considerar os nuestros procesos de vida como malotías!

A educación ye a etapa prencipal en a quala construimos as nuestras identidatz sexuals y de chenero y por ixo as estudiants, as mayestras, a comunidat educativa y tot o movimiento feminista exichimos o nuestro dreito a **una educación publica, laica y feminista**. Libre de valors heteropatriarcales dende os primers tramos educativos, en os quals as profesoras somos mayoría, dica la universidat. Reivindicamos tamién o nuestro dreito a una formación afectivo-sexual que nos ensinye en a diversidat, sin espantos, sin complexos, sin reducir-nos a meros obchectos y que no permita una sola agresión machista ni LGTBIfóbica en as aulas.

Exichimos un abance en a coeducación en totz os ambitos y espacios de formación y una educación que no relegue a nuestra historia a las marguins d'os libros de texto; y en a quala a perspectiva de chenero siga transversal a todas as disciplinas. No somos una excepción, somos una constant que ha estau callada!

 **VIVAN AS VAGAS DE CUDIAUS, DE CONSUMO, LABORAL Y EDUCATIVA!**

**VIVA A VAGA FEMINISTA!**

**Garra muller no ye ilegal**. Dicimos PROU! a o racismo y a exclusión. Chilamos bien alto: No a las guerras y a la fabricación de material belico! As guerras son producto y extensión d'o patriarcau y d'o capitalismo t'o control d'os territorios y d'as personas. A conseqüencia directa d'as guerras son milars de mullers refuchiadas por tot lo mundo, mullers que somos estando victimizadas, ixuplidadas y violentadas. Exichimos l'acullida de todas as personas migradas, sía por o motivo que sía. **Somos mullers libres en territorios libres!**

**Denunciamos** os retalles presupuestarios en os sectors que mas afectan a las mullers: o sistema de salut, os servicios socials y a educación.

**Denunciamos** a corrupción como un factor agravante d'a crisi.

**Denunciamos** a chusticia patriarcal que no nos considera suchetas de pleno dreito.

 **Denunciamos** a grieu represión y retalles de dreitos que somos sufrindo.

**Exichimos** plena igualdat de dreitos y condicions de vida, y a total acceptación d'a nuestra diversidat.

NOS QUEREMOS LIBRES, NOS QUEREMOS VIVAS, FEMINISTAS, COMBATIVAS Y REBELDES!

**Hue, a vaga feminista no s'acaba:**

**SEGUIREMOS DICA ACONSEGUIR O MUNDO QUE QUEREMOS!**